b'\n_START_ARTICLE_\nHidrologinis ciklas\n_START_PARAGRAPH_\nHidrologinis ciklas, taip pat vandens ciklas, vandens apytakos ciklas, ratas\xc2\xa0\xe2\x80\x93 nuolatinis vandens jud\xc4\x97jimas \xc5\xbdem\xc4\x97s hidrosferoje, varomas Saul\xc4\x97s energijos.\n_START_SECTION_\nApib\xc5\xabdinimas\n_START_PARAGRAPH_\nVandens ciklas yra nenutr\xc5\xabkstantis ir j\xc4\xaf sudaro atmosferos, pavir\xc5\xa1iaus ir po\xc5\xbeeminio vandens jud\xc4\x97jimas. Jud\xc4\x97damas ciklu, vanduo kei\xc4\x8dia agregatines b\xc5\xabsenas tarp skys\xc4\x8dio, kietosios med\xc5\xbeiagos (ledo) ir gar\xc5\xb3. Vanduo juda i\xc5\xa1 vienos vietos \xc4\xaf kit\xc4\x85 \xc5\xa1i\xc5\xb3 fizini\xc5\xb3 proces\xc5\xb3 d\xc4\x97ka: garavimo, krituli\xc5\xb3, infiltracijos, pavir\xc5\xa1inio nuot\xc4\x97kio ir po\xc5\xbeeminio nuot\xc4\x97kio. Laikas, per kur\xc4\xaf vanduo pereina i\xc5\xa1 vienos vietos \xc4\xaf kit\xc4\x85, gali b\xc5\xabti nuo keli\xc5\xb3 sekund\xc5\xbei\xc5\xb3 iki t\xc5\xabkstan\xc4\x8di\xc5\xb3 met\xc5\xb3. Ta\xc4\x8diau nepriklausomai nuo vandens jud\xc4\x97jimo, bendras vandens kiekis hidrosferoje i\xc5\xa1lieka tas pats (apskai\xc4\x8diuota 1,37 mlrd km\xc2\xb3), ir did\xc5\xbeiausi\xc4\x85 dal\xc4\xaf sudaro vandenyn\xc5\xb3 vanduo.\n_START_SECTION_\nVandens ciklo poky\xc4\x8diai\n_START_PARAGRAPH_\nPer paskutin\xc4\xaf \xc5\xa1imtmet\xc4\xaf garavimo ir krituli\xc5\xb3 padaug\xc4\x97jo, tod\xc4\x97l hidrologinis ciklas tapo intensyvesnis. Tai nat\xc5\xabrali visuotinio at\xc5\xa1ilimo pasekm\xc4\x97, nes auk\xc5\xa1tesn\xc4\x97s temperat\xc5\xabros skatina garavim\xc4\x85._NEWLINE_Kitas hidrologinio ciklo poky\xc4\x8di\xc5\xb3 pavyzdys\xc2\xa0\xe2\x80\x93 ledyn\xc5\xb3 atsitraukimas, kai i\xc5\xa1 krituli\xc5\xb3 tiekiamo vandens neu\xc5\xbetenka papildyti tirpimo arba sublimacijos b\xc5\xabdu prarasto ledo. Dabartinis ledyn\xc5\xb3 atsitraukimas pasaulyje registruojamas nuo 1850\xc2\xa0m.\n_START_SECTION_\n\xc5\xbdmogaus \xc4\xaftaka vandens ciklui\n_START_PARAGRAPH_\nVandens ciklo poky\xc4\x8diams \xc4\xaftak\xc4\x85 daro ir \xc5\xbemogaus veikla: \xc5\xbeem\xc4\x97s \xc5\xabkis, atmosferos sud\xc4\x97ties keitimas, u\xc5\xbetvank\xc5\xb3 statyba, mi\xc5\xa1k\xc5\xb3 kirtimas ar sodinimas, po\xc5\xbeeminio vandens pa\xc5\xa1alinimas \xc5\xa1ulini\xc5\xb3 pagalba, upi\xc5\xb3 vandens naudojimas, urbanizacija.\n_START_SECTION_\nVandens ciklo \xc4\xaftaka klimatui\n_START_PARAGRAPH_\nDid\xc5\xbeiausi\xc4\x85 \xc4\xaftak\xc4\x85 klimatui turi vandenyn\xc5\xb3 garavimas. 86\xc2\xa0% pasaulio garavimo vyksta vir\xc5\xa1 vandenyn\xc5\xb3, kas lemia j\xc5\xb3 atv\xc4\x97sim\xc4\x85, ir atitinkamai \xc5\xbeemesnes temperat\xc5\xabras globaliai. Nevykstant garavimui, temperat\xc5\xabra \xc5\xbdem\xc4\x97s pavir\xc5\xa1iuje b\xc5\xabt\xc5\xb3 apie 67\xc2\xa0\xc2\xb0C. Ta\xc4\x8diau kadangi vandens garai yra nat\xc5\xabralios \xc5\xa1iltnamio dujos, didesnis gar\xc5\xb3 kiekis atmosferoje skatina \xc5\xa1iltnamio efekt\xc4\x85, d\xc4\x97l ko sunku vandens ciklo \xc4\xaftak\xc4\x85 klimatui vertinti vienareik\xc5\xa1mi\xc5\xa1kai.\n_START_SECTION_\nVandens ciklo \xc4\xaftaka biogeocheminiams procesams\n_START_PARAGRAPH_\nNors vandens ciklas pats savaime yra biogeocheminis ciklas, nuo jo taip pat priklauso ir kiti biogeocheminiai procesai, kaip anglies ciklas. Vandens nuot\xc4\x97kis perne\xc5\xa1a erozijos produktus ir dirvo\xc5\xbeemyje esan\xc4\x8dius neorganinius junginius i\xc5\xa1 sausumos \xc4\xaf vandens telkinius. Pvz., vandenyn\xc5\xb3 druskingumas yra \xc4\xaftakotas i\xc5\xa1tirpusi\xc5\xb3 drusk\xc5\xb3 erozijos ir perne\xc5\xa1imo i\xc5\xa1 \xc5\xbeem\xc4\x97s.'